Diari Oficial de la Generalitat Valenciana


Sumari del DOGV 6204, del 11-02-2010 (2010/955)

Aprovació de les bases particulars i licitació per al Programa d'Actuació Urbanística Integrada de la Unitat d'Actuació Número 1 de San Bartolomé del PGMOU.
------------------------------------------------------------------------------------------------------------------------------------------------------------

### Dades del document

Número de DOGV
:   6204

Data del DOGV
:   11-02-2010

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2010/955


Data del document
:   26-01-2010

Organisme emissor
:   Ajuntament d'Orihuela

Tipus de document
:   Anunci

Anàlisi jurídica

 Descriptors 

:   * Orihuela
    * contracte administratiu

Aprovació de les bases particulars i licitació per al Programa d'Actuació Urbanística Integrada de la Unitat d'Actuació Número 1 de San Bartolomé del PGMOU. [2010/955]  
El Ple de l'Ajuntament, en la sessió que tingué lloc el 30 de novembre de 2009, va adoptar, entre altres, l'acord següent:  
Quart. Planejament 12/2009. Programa per al desenvolupament de l'actuació integrada de la unitat d'actuació número 1 de San Bartolomé. Sotmetiment a informació pública. Aprovació, si pertoca.  
Primer. Iniciar el procediment, mitjançant gestió indirecta, per al desenvolupament del Programa d'Actuació Urbanística Integrada de la Unitat d'Actuació número 1 de la PR San Bartolomé del PGMOU d'Orihuela, d'acord amb els bases generals establides en l'annex II del ROGTU.  
Segon. Aprovar les bases particulars per a la Programació de l'Actuació Urbanística Integrada de la Unitat d'Actuació número 1 de la PR San Bartolomé del PGMOU d'Orihuela, que figuren com a annex I d'aquest acord.  
Tercer. Ordenar la publicació del corresponent anunci de concurs per a la selecció d'agent urbanitzador en el Diari Oficial de la Unió Europea, en el Diari Oficial de la Comunitat Valenciana i en un diari no oficial d'àmplia difusió a Orihuela.  
Bases particulars reguladores per a la gestió indirecta del Programa d'Actuació Integrada de la UE 1 de la PR de San Bartolomé, del Pla General d'Ordenació Urbana d'Orihuela  
Ajuntament d'Orihuela  
De conformitat amb el que estableix l'article 131 de la Llei 16/2005, Urbanística Valenciana (LUV), modificada pel Decret Llei 1/2008, de 27 de juny, i en l'article 287 del Reglament d'Ordenació i Gestió Territorial i Urbanística (ROGTU), aprovat per Decret 67/2006, de 12 de maig, del Consell de la Generalitat Valenciana, i a fi de regular les qüestions jurídiques, econòmiques i administratives que afecten tant el procediment d'adjudicació com el desplegament i l'execució del programa d'actuació integrada, per gestió indirecta, de la UE 1 de la PR de San Bartolomé del PGOU, s'estableixen les bases següents:  
Primera. Objecte del concurs  
Aquest document té per objecte la programació d'una actuació integrada comprensiva de la totalitat dels terrenys inclosos en l'àmbit de la memòria de sol·licitud de programació de l'actuació integrada de la UE 1 de San Bartolomé, i atés el que estableix l'article 130.6 de la Llei Urbanística Valenciana, només a l'efecte de possibilitar la iniciació de la tramitació d'un programa d'actuació integrada en règim de gestió indirecta.  
Es tracta, per tant, de programar un àmbit de sòl ja classificat en el PGOU com a urbà, amb ordenació detallada, amb una superfície de 17.190 m² segons es desprén del PGOU, i de 15.851 m² segons l'amidament.  
En conseqüència, la finalitat d'aquest document és definir el marc jurídic i administratiu que ha de regir la programació dels terrenys a què es fa referència i la seua subjecció a un règim de gestió indirecta per mitjà de la selecció d'agent urbanitzador, determinant els objectius que persegueix la programació del sector i les implicacions territorials, urbanístiques i dominicals que d'això es deriven, tant per a la propietat afectada com per a l'administració actuant.  
Aquestes bases particulars han d'interpretar-se de conformitat amb el que disposa la Llei 16/2005, de la Generalitat Valenciana, Urbanística Valenciana (LUV), l'article 286 del Reglament d'Ordenació Gestió Territorial i Urbanística (ROGTU), aprovat per Decret 67/2006, de 19 de maig, del Consell, i les bases generals contingudes en l'annex II de l'esmentat reglament.  
Segona. Àmbit d'aquestes bases  
Per mitjà del concurs l'adjudicació del qual es regula a partir d'aquestes bases particulars, es pretén la programació, gestió i execució d'una actuació urbanitzadora en l'àmbit tancat per mitjà dels punts següents:  
Pel nord: c/ de la Feria  
Pel sud: c/ Miguel Delibes  
Per l'est: resta de sòl urbà  
Per l'oest: av. Dr. Francisco Ferrer  
El sòl sobre el qual es pretén actuar està classificat com a urbà pel Pla General d'Ordenació Urbana d'Orihuela, aprovat definitivament per la CTU d'Alacant en la sessió de 25 de juliol de 1990 i per la Resolució del conseller de 27 de juliol de 1994.  
En l'annex número 1 a aquestes bases s'adjunta fitxa de planejament i gestió i pla de localització i delimitació perimetral de l'àmbit assenyalat.  
Tercera. Necessitats i objectius que cal satisfer amb el programa d'actuació integrada. Criteris i objectius referents a l'ordenació de l'àmbit  
El desenvolupament de l'actuació integrada de l'àmbit descrit té com a funció la seua incorporació a l'estructura general del territori d'aquest municipi.  
A aquests efectes, les principals característiques i els objectius que ha de preveure el programa d'actuació integrada i la seua proposta de planejament seran els següents:  
a) Com a condicions específiques de connexió i integració del sector, s'estableixen les següents:  
Prescripcions que s'ha de respectar en la redacció del projecte d'urbanització de la UE 1 de San Bartolomé  
A més d'allò que s'ha indicat en els articles 152 i següents de la Llei Urbanística Valenciana el projecte d'urbanització cal complir el següent:  
· En relació amb el viari, el dimensionament dels ferms s'ajustarà a allò que s'ha indicat en la Norma 5.4-Q.J de l'Ordre 3460/2003, del Ministeri de Foment i en relació amb els materials a allò que s'ha assenyalat en el PG-3/75 i en les normes UNE pel que fa als assaigs d'aquests. En qualsevol cas la grossària mínima de l'aglomerat asfàltic de la capa de rodament serà de 5 cm.  
· El viari de la urbanització complirà allò que s'ha assenyalat en l'Ordre de 9 de juny de 2004, de la Generalitat Valenciana, sobre Accessibilitat en el Medi Urbà. Així mateix, complirà el Reglament d'Ordenació i Gestió Territorial i Urbanística Valenciana.  
· PPTG de les canonades de sanejament de poblacions. OM 15 de setembre de 1986.  
· PPTG de les canonades d'abastiment d'aigua potable. OM 28 de juliol de 1974.  
· Reglament Electrotècnic de Baixa Tensió aprovat per RD 842/2002 i instruccions complementàries.  
· Reglament Tècnic de Línies Aèries d'Alta Tensió. Decret 3151/1968.  
· Norma tècnica per a les instal'lacions de mitjana i baixa tensió. Ordre de la Conselleria d'Indústria, Comerç i Turisme de la Generalitat Valenciana.  
· En relació a l'electricitat cal justificar la disponibilitat de subministrament per part de l'empresa elèctrica.  
· Normes particulars de l'empresa subministradora d'energia elèctrica.  
· L'enllumenat públic no produirà contaminació lumínica. Disposarà d'un interruptor horari astronòmic. El comptador d'energia serà homologat per la companyia subministradora.  
· En relació amb les aigües residuals haurà d'obtindre l'autorització de l'Entitat Pública de Sanejament d'Aigües Residuals per a l'abocament d'aquestes a l'estació depuradora d'Orihuela.  
L'entroncament de la xarxa municipal de sanejament es farà en el punt indicat per Aquagest Levante, SA. Haurà de justificar la necessitat o no d'instal·lar una estació de bombament d'aigües residuals.  
La xarxa interior de sanejament es farà amb canonada de PVC. Els pous seran d'1,20 m de diàmetre com a mínim.  
Els entroncaments a la xarxa d'aigua potable es faran als punts indicats per Aquagest Levante, SA.   
La xarxa interior d'aigua potable serà mallada i en polietilè.  
Es preveuran les canalitzacions necessàries per a l'evacuació de les aigües pluvials.  
· La col·locació de contenidors de residus sòlids urbans a raó d'un per cada 40-50 habitatges.  
S'hauran de preveure les connexions entre el sector i la xarxa general de telecomunicacions existent.  
- Totes les línies aèries tant elèctriques com de telecomunicacions que creuen el sector hauran de soterrar-se.  
- La infraestructura de telecomunicacions serà subterrània.  
En tot cas, el programa haurà de contindre les previsions necessàries per a complir els objectius mínims següents, establits amb caràcter general per l'article 124 de la Llei Urbanística:  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i serveis públics existents.  
d) Complementar les infraestructures i els espais públics o reserves dotacionals en el que calga per a no disminuir ni desequilibrar els nivells de qualitat, quantitat o capacitat de servei existents i exigibles reglamentàriament.  
e) Obtindre els sòls dotacionals públics de l'àmbit de l'actuació, o adscrits a aquesta, a favor de l'administració gratuïtament.  
f) Obtindre l'aprofitament que legalment corresponga, amb destinació al patrimoni públic del sòl, a favor de l'Ajuntament de forma gratuïta.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir els terminis per a edificar els solars resultants de l'actuació urbanitzadora.  
Quarta. Criteris i objectius urbanístics i territorials de les propostes de planejament  
L'actuació urbanitzadora ha d'orientar-se a desenvolupar l'ordenació detallada prevista en el planejament aprovat.   
Cinquena. Prescripcions tècniques que, amb caràcter mínim, hauran de respectar-se en la redacció dels documents de planejament i gestió  
L'alternativa tècnica del programa haurà de preveure, com a mínim, els següents documents de planejament i els seus complements:  
a) Projecte d'urbanització.  
La proposició juridicoeconòmica haurà de contindre documentació suficient per a definir, amb precisió, els requisits previstos en l'article 127 de la Llei Urbanística Valenciana i en els articles 302 i següents del ROGTU. L'esmentada documentació detallarà amb claredat el conjunt de magnituds econòmiques del programa, amb especial referència a les diferents partides de despeses i costos a sufragar pels propietaris i al coeficient de canvi que es propose per als propietaris que retribuïsquen en sòl la labor de l'urbanitzador. En tot cas, s'haurà de garantir l'accés dels propietaris a tota informació que resulte rellevant per a la defensa dels seus interessos, d'acord amb el que, a aquest efecte, prevé la normativa aplicable.   
Sisena. Sobre la possibilitat de presentar variants  
No es preveu la possibilitat de presentar variants a l'alternativa tècnica formulada sobre l'àmbit projectat.   
Setena. Prescripcions tècniques particulars del projecte d'urbanització  
El projecte d'urbanització haurà d'ajustar-se a les previsions de les ordenances del PGOU i al contingut de les normes municipals per a l'execució d'obres d'urbanització i la resta de normatives tècniques sectorials aprovades després de les esmentades normes. S'adjunta com a annex el plec de prescripcions tècniques que, en tot cas, haurà de respectar el projecte d'urbanització.  
Huitena. Estimació dels terminis de desplegament i execució del programa d'actuació integrada  
Els terminis per al desplegament i execució del programa d'actuació integrada s'ajustaran al que estableix l'article 332 del Reglament d'Ordenació i Gestió Territorial i Urbanística. Les pròrrogues i suspensions s'atendran al que disposa la legislació de contractes de les administracions públiques.  
Respecte de les conseqüències de l'incompliment dels terminis establits per al desplegament i execució del programa, caldrà ajustar-se a allò que estableix l'article 143 de la LUV, en els articles 336 i següents del ROGTU i en la legislació aplicable en matèria de contractes de les administracions públiques.  
Novena. Informe del Consell del Territori i el Paisatge  
Atés que l'àmbit de l'actuació no supera les cinquanta hectàrees, no resulta preceptiu sol'licitar un informe, no vinculant, al Consell del Territori i el Paisatge, de conformitat amb el que disposa l'incís final de l'article 136.4 de la LUV.  
Deu. Previsió relativa al preu de licitació i a les garanties a prestar pels licitadors i l'adjudicatari  
D'acord amb la documentació que consta en l'expedient, les característiques de les obres que s'han de realitzar i les estimacions fetes, de les quals no es dedueix la necessitat de precisar les condicions de connexions exteriors al sector, sense perjudici de les exigències que determine la companyia subministradora d'electricitat, s'estima en cinc-cents set mi nou-cents seixanta-nou euros i cinquanta cèntims (507.969,50 €) les càrregues del programa; sense considerar les indemnitzacions que hi puguen correspondre.  
A la vista de l'estimació anterior i a l'efecte de donar compliment al que estableix l'article 140.1 de la LUV, la garantia provisional que s'han de constituir els participants en el procés de licitació es fixa en la quantitat de deu mil cent cinquanta-nou euros i trenta-nou cèntims (10.159,39 €), quantitat que suposa el 2% de l'estimada com a càrregues del programa.  
De la mateixa manera i en relació amb el que disposa l'article 140.3 de la LUV, es fixa en cinquanta mil set-cents noranta-sis euros i noranta-cinc cèntims (50.796,95 €) l'import de la garantia definitiva a prestar, en el seu moment, per l'adjudicatari del concurs, equivalent al 10% de les càrregues d'urbanització, sense perjudici de la seua adaptació en funció del pressupost definitiu de càrregues d'urbanització, que no podrà superar el màxim establit en aquestes bases.  
Totes les quantitats anteriors porten l'IVA inclòs.  
Onze. Model de proposició que han de presentar els interessats  
Al seu moment, les proposicions per a prendre part en els concursos hauran de ser redactades en idioma espanyol i es presentaran en tres sobres tancats, adjuntant una instància que podrà ajustar-se al model establit en l'annex número 2 d'aquestes bases.  
Dotze. Contingut de la proposició que han de presentar els interessats  
La proposició que han de presentar els interessats en la licitació del programa d'actuació integrada estarà composta per tres tipus de documents, el contingut de la qual serà, com a mínim, el següent:  
Sobre A de documentació administrativa. Acreditació de condicions per a participar en el concurs.  
En el sobre, que es presentarà tancat i segellat de conformitat amb el que disposa l'article 300.1 del ROGTU, figurarà:  
«Acreditació de condicions per a participar en el concurs per al desenvolupament de l'actuació integrada de la UE 1 de San Bartolomé del PGOU.»  
1. En este s'incorporaran els documents següents:  
a) Aquells que acrediten la personalitat jurídica de l'aspirant i, si pertoca, la seua representació.  
b) Els documents que acrediten els requisits de solvència tècnica i professional, econòmica i financera, d'acord amb el que exigeixen les bases particulars reguladores del concurs.  
c) Declaració responsable de no trobar-se sotmés a cap de les prohibicions per a contractar establides per la legislació reguladora de la contractació administrativa, i s'inclourà expressament la circumstància de trobar-se al corrent en el compliment de les obligacions tributàries i amb la seguretat social imposades per les disposicions vigents, i de no haver participat en la redacció, investigació o desenvolupament de l'ordenació sobre la qual se sustenta l'actuació.  
d) Resguard acreditatiu de la garantia provisional.  
i) Els concursants estrangers han d'adjuntar una declaració de submissió expressa a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i l'execució del programa d'actuació integrada, amb renúncia expressa, si escau, al fur jurisdiccional estranger que poguera correspondre-li.  
f) Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4 de la LUV. A aquests efectes, la llista de titulars i domicilis fiscals serà facilitat per aquesta corporació a tot aquell que, iniciat el període de licitació, manifeste per escrit davant d'aquest Ajuntament la seua intenció de formular proposició per a obtenir l'adjudicació de la condició d'agent urbanitzador.  
En tot cas, amb caràcter previ a la formalització del contracte administratiu, l'Ajuntament requerirà a l'adjudicatari proposat la justificació documental íntegra d'aquestes situacions.  
2. En referència a l'article 133.2 de la LUV, cada concursant no podrà presentar més d'una proposició. Tampoc no podrà subscriure cap proposta en unió temporal amb unes altres si ho ha fet individualment o figurar en més d'una agrupació. L'incompliment d'aquestes normes donarà lloc a la no-admissió de totes les propostes de programa presentades per aquest.   
En este s'incorporaran els documents següents:  
Sobre B d'alternativa tècnica.  
Es presentarà d'acord amb el que preveu l'article 300.3 del ROGTU i s'acompanyarà del seu contingut en suport informàtic. Contindrà tres còpies de la documentació que la integra. L'alternativa tècnica estarà conformada, com a mínim, pels projectes descrits en la base cinquena.  
Sobre C de proposició juridicoeconòmica.  
En el sobre figurarà:  
«Acreditació de condicions per a participar en el concurs per al desenvolupament de l'actuació integrada de la UE 1 de San Bartolomé del PGOU.»  
El model d'instància inclosa en el sobre serà el previst en l'annex número 3.  
La proposició juridicoeconòmica, que es presentarà en plica tancada, en virtut del que preveu l'article 300.2 del ROGTU, haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució, que es concretaran segons l'article 302.1 del ROGTU, en els continguts següents:  
1. Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel'la resultant o de quota indivisa.  
2. Import global de les càrregues d'urbanització i del coeficient de canvi.  
3. Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
4. Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
b) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb qui tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
c) Full resum de les dades econòmiques rellevants segons model que s'adjunta com a annex número 4.  
d) La documentació necessària per a determinar amb claredat les magnituds econòmiques del programa, diferencien els aspectes següents:  
a) Pressupost de licitació de l'obra d'urbanització: amb l'abast previst en l'article 168.1.a i b de la LUV.  
b) Cost de projectes: cost de redacció i direcció dels projectes tècnics, i s'especificarà en cada projecte, allò que es refereix l'article 168.1.cde la LUV.  
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes indicats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, indicada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte dels propietaris acollits a esta modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que, acollits a aquestes, si és el cas, amb el suport d'una entitat financera degudament registrada.  
Tretze. Termini i lloc per a la presentació de les proposicions  
El termini per a la presentació de sol'licituds serà de tres mesos des de la remissió de l'anunci de concurs al Diari Oficial de la Unió Europea, la data exacta de la qual s'indicarà en l'esmentat anunci del concurs que haurà de publicar-se en el Diari Oficial de la Unió Europea, en el Diari Oficial de la Comunitat Valenciana i al tauler d'anuncis de l'Ajuntament, de conformitat amb el que disposen els articles 132 i 133.3 de la LUV i 291 del ROGTU.  
Els documents comprensius de les sol'licituds hauran de presentar-se en el Registre General de l'Ajuntament d'Orihuela, siti a la plaça Marqués de Arneva, número 1, 03652 Orihuela (Alacant).  
Catorze. Documentació acreditativa del compliment dels criteris de solvència econòmica i financera, tècnica i professional exigibles als concursants  
1. Criteris per a l'avaluació de la solvència econòmica i financera:  
La solvència econòmica i financera dels aspirants a agent urbanitzador podrà ser justificada per un o més dels mitjans següents:  
a) Informe d'institucions financeres o, si és procedent, justificant l'existència d'una assegurança d'indemnització per a riscos professionals.  
b) Si es tractara de persones jurídiques, presentació dels comptes anuals o d'extracte d'aquests, en el cas en què la publicació d'aquests siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Si per raons justificades l'urbanitzador no estiguera en condicions de presentar les referències mencionades, podrà acreditar la seua solvència econòmica i financera per mitjà de qualsevol altre document que l'administració considere suficient, i podrà basar la solvència d'altres entitats, amb independència dels vincles jurídics que tinguen establits entre ells. A estos efectes, les agrupacions d'interés urbanístic podran acreditar la seua solvència econòmica i financera amb l'acreditació de la titularitat registral dels drets sobre els terrenys que van servir de base per a la seua constitució.  
La justificació de la solvència econòmica i financera de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podran basar-se en els requisits de solvència almenys d'un dels seus membres.  
2. Criteris per a l'avaluació de la solvència tècnica i professional:  
La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, i s'inclouran els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
Si per raons justificades en cada cas concret l'urbanitzador no estiguera en condicions de presentar les referències sol·licitades per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i haurà de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, i presentarà els compromisos o documents d'anàloga naturalesa que hagen subscrit entre ambdós. Tot això s'aplicarà, en tot cas, quan concórrega a la licitació una agrupació d'interés urbanístic.  
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència almenys d'un dels seus membres.  
Quinze. Criteris objectius d'adjudicació del programa d'actuació integrada  
El programa objecte del concurs que es regula per mitjà d'aquestes bases ha de comprendre una alternativa tècnica dirigida al desenvolupament de l'ordenació detallada aprovada o una altra variació que es formule en virtut d'allò que s'ha disposat en aquestes bases.   
Per tot això i d'acord amb el que disposa l'article 312.2.c del ROGTU, en relació amb el que estableix el número 3 del mateix article, es decideix que la puntuació de l'alternativa tècnica representarà el 50% del total de la valoració del concurs, aconseguint la puntuació de la proposició juridicoeconòmica el 50% restant.  
D'acord amb el que exposa i amb el que estableix l'article 312.6 del ROGTU, els elements susceptibles de valoració de l'alternativa tècnica, que podran aconseguir en conjunt un màxim de 50 punts, s'avaluaran d'acord amb els criteris següents:   
1. La connexió adequada a les obres d'urbanització de l'actuació en el seu entorn ha de representar el 30% del total, per la qual cosa podrà arribar a un màxim de 15 punts.  
2. La qualitat tècnica de les solucions i materials proposats per a la urbanització representarà un 30% del total, la qual cosa li permetrà aconseguir un màxim de 15 punts.  
3. El nombre, disseny ubicació i qualitat dels habitatges sotmesos a algun règim de protecció que es comprometa a promoure l'urbanitzador representarà un 5% del total, la qual cosa li permetrà aconseguir un màxim de 2,5 punts.  
4. La inversió en programes de restauració paisatgística o d'imatge urbana dins de l'àmbit del programa representarà un 5% del total, la qual cosa li permetrà aconseguir un màxim de 2,5 punts.  
6. El termini, els compromisos d'edificació simultània a la urbanització, els compromisos addicionals assumits per l'urbanitzador i els mitjans per al control de les diferents prestacions representaran, en conjunt, un 30% del total, la qual cosa li permetrà aconseguir un màxim de 15 punts.  
Deixant al marge els criteris la valoració dels quals ve definida, de manera precisa, pel ROGTU i que, per tant, no necessiten motivació, les opcions seleccionades per a concretar la puntuació assignada als restants criteris estan motivades per la importància que s'atorga a la integració en l'entorn, per les dimensions de l'àmbit, que aconsella prestar una especial atenció a l'estructuració de les dotacions públiques i a la qualitat de les solucions proposades per a la urbanització i per les característiques del futur assentament, dirigit a un ús residencial. Al mateix temps, es considera que l'obligació de respectar les fites orogràfiques i arbòries existents limita la necessitat d'inversions en programes de restauració paisatgística, mentre que resulten de major rellevància per al municipi els criteris relatius a terminis, a compromisos addicionals i a mitjans de control.  
Els elements susceptibles de valoració de la proposició juridicoeconòmica que, tal com s'ha assenyalat, podran aconseguir en conjunt un màxim de 50 punts, s'avaluaran d'acord amb els criteris següents:  
1. L'import menor de les càrregues d'urbanització per metre quadrat d'edificabilitat representarà un 30% del total, la qual cosa li permetrà aconseguir un màxim de 15 punts.  
2. La valoració dels terrenys a l'efecte de fixar el coeficient de canvi per al pagament en espècie com a retribució a l'urbanitzador quan pertoque, representarà el 25% del total, i podrà aconseguir un màxim de 12,5 punts.  
3. La proporció major de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa, representarà el 35% del total, i podrà aconseguir un màxim de 17,5 punts.  
4. Els compromisos financers per a l'execució de les obligacions complementàries assumides per l'urbanitzador representaran un 10% del total, la qual cosa li permetrà aconseguir un màxim de 5 punts.  
Per a la precisió d'aquests criteris s'ha considerat la necessitat de dotar el sector d'una urbanització de qualitat, la qual cosa no aconsella primar excessivament la variable relativa a les càrregues d'urbanització. Paral·lelament, s'ha optat per un tractament neutre de la variable relativa a la valoració dels terrenys, per a no incentivar clarament l'opció de dedicar un excés de recursos a aquest extrem, en detriment de la seua dedicació a la qualitat de la urbanització. En tot cas, tampoc pareix aconsellable primar l'assumpció d'obligacions especials d'edificació.  
Finalment, s'ha atorgat la màxima puntuació que permet el reglament al capítol relatiu als compromisos financers per a l'execució d'obligacions complementàries, com una manera de primar la participació pública en les plusvàlues que genere l'operació urbanística.   
Dèsset. Puntuació mínima que hauran de superar les alternatives tècniques  
En compliment del que disposa l'apartat k del número 1 de l'article 286 del Reglament d'Ordenació i Gestió Territorial i Urbanística, es fixa en 30 punts el mínim que han de superar les alternatives tècniques perquè puguen ser sotmeses a valoració les proposicions juridicoeconòmiques que les desenvolupen.   
Díhuit. Adjudicació connexa o condicionada   
En principi no es preveu la necessitat de produir-se una eventual adjudicació condicionada a l'efectiva realització de determinacions pròpies d'altres actuacions urbanístiques. Si s'entén necessari en l'elaboració de les alternatives, es procedirà d'acord amb el que disposa l'article 139 de la LUV.  
Dènou. Naturalesa del contracte i prerrogatives de l'administració i caràcter jurisdiccional  
El contracte que han de l'adjudicatari del concurs i l'Ajuntament tindrà caràcter d'administratiu especial, d'acord amb el que disposa la legislació de contractes de les administracions públiques.  
En tot cas, l'Ajuntament tindrà les prerrogatives que li reconeix la legislació de contractes de les administracions públiques i, com a mínim, les d'interpretar els contractes administratius, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les bases i que siguen d'interés públic, acordar la seua resolució i determinar els efectes d'esta, de conformitat amb les causes, procediment i efectes establits en la Llei Urbanística Valenciana i en el Reglament d'Ordenació i Gestió Territorial i Urbanística.  
Serà competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte entre l'Ajuntament i l'urbanitzador.  
L'expedient queda a disposició de qui el vulga examinar a l'Àrea d'Urbanisme de l'Ajuntament d'Orihuela, siti a la plaça del Carmen, número 4, telèfon 338 172 104, de 09.00 a 14.00 hores. S'ha d'indicar també que, amb data 21 de gener de 2009, s'ha remés al Diari Oficial de la Unió Europea, finalitzant el termini de presentació de proposicions el dia 21 d'abril de 2010, a les 14.00 hores.  
Orihuela, 26 de gener de 2009.- El primer tinent d'alcalde: Antonio Rodríguez Barberá.